बेबायदिनो दिनै फुंबिलिनि समाव सासे मुंदांखा असमिया मेथाइ रोजाबगिरि (Promising Assamese Singer) परबिन परिआ कर’ना भाइरासनि गोहोमाव गुवाहाटीनि मोनसे बेसरकारि देहा फाहामसालियाव जोबथा हां बोयो। खौरां मोन्नाय बायदिब्ला बिथांखौ गुवाहाटीआव थानाय GNRC बेसरकारि देहा फाहामसालियाव फाहामथाय होबाय थानाय जादोंमोन। मखनो गोनांदि परिनि बिफायाबो सान्नै सिगां कर’ना भाइसनि गोहोमाव जिउ गोमादों। बिफा थैनायनि सान्नै उनावनो मेथाइ रोजाबगिरि परिनि जिउआ कर’ना भाइरासनि गोहोमाव दिनै गोमाबाय। मखनो गोनांदि सान्नैसो सिगां असमिया मेथाइ रोजाबगिरि बिटालि दास आरो बिजयलक्ष्मि मोनबायदि मुंदांखा आखा फाखा मेथाइ रोजाबगिरि बिथांमोना बे बुहुमनिफ्राय आनज्रायलांदोंमोन। परबिन परिनि हरखाबै जिउ गोमानायाव असमीया हारिमु आफादा गोथौयै दुखु मोन्नाय फोरमायदों।